‘কেরালা বন্যা ত্রাণে বলিউডের যতটা সক্রিয় হওয়া উচিত ছিল, ততটা হয়নি,’ আক্ষেপ করছিলেন শেরিন ভার্গিজ। ‘ব্যান্ড অফ বয়েজ’-এর অন্যতম এই গায়ক আদতে কেরালারই মানুষ। মাসখানেক আগে তিনি আর বীণা পরাশর জনপ্রিয় গান ‘দো লবজো কি’কে নতুনভাবে দর্শকদের কাছে নিয়ে আসেন। সেই ভিডিয়োতে রয়েছে রূপান্তরকামীর মন ছোঁয়া গল্প। এটা করার বিষয়ে শেরিনের বক্তব্য, দেশের অন্য প্রান্তে রূপান্তরকামীদের মান্যতা দেওয়া হয় না। বেশিরভাগ সময় ট্র্যাফিক সিগন্যালেই দেখা যায় তাঁদের। কিন্তু কেরালা ব্যতিক্রম। এখানে তাঁদের জন্য সরকার নানা আইন করে দিয়েছে। কেরালায় বিভিন্ন কাজও করতে পারেন তাঁরা। এঁদেরও নানা গল্প রয়েছে। নিজেদের মতো করে তেমনই এক গল্প বলতে চেয়েছেন বীণা আর শেরিন। আর এই গল্প বলার জন্য লোকেশন হিসেবে কেরালার চেয়ে ভালো আর কী-ই বা হতে পারে। কেরালার আলেপ্পিতে গানটির শ্যুটিং হয়। আলেপ্পিই সেখানের ব্যাকওয়াটার এলাকা।